37
Apanllimun mangis tatungtsa
Dapiyarini wayasi.
1b Tputsimand yutaritshishirini musá tsiyantarinllpa.
Tputs yutarit taakana anoo, siysa pakus, Ambtam ashpi átus, támararintspa.
2 Watam yutaritshishpan mikeeru pchirukpaz ashkuwa.
Karut tamatarparee ashiru mikeeru mawirukiya.*
3 Ashiriya, tsapurunasush taakus,
Apanllimunari mangis tatungtsa; izuururu yutaritshishee mapiyngtsa.
Saanaatsi taarashis wanasir ksutangtsa; wanasir taangtsa.
4 Apanllimunari mangis tatkus,
Yuwaa saana chinakus ashchima, átis anoo Apanllsha uru istachiya.
5 Ashiriya, Apanll waana uwpa putayaru,
wanasiripimari siyaa machchiya.
Ashiri Apanllimunamari mangis tatungtsa.
6 Ashkachus, izuuru wanasiriri taakus,
zar wachamureetskachu, tuwasintaru ashikpaz ashitssa.
7 Ashiri mangiptartis wanasir taakus,
izuurus Apanlleem k'tangtsa.
Watam Apanll siyaa istachuwa.
Ashkus, tputs siyaa tayutaritkitaa, anoo ksatarintspa. Waani taachpa. Watam yutarit chinaksin, atanawa.
8 Ashiri tsiyanis zambazangtsa. Arangeem tsiyantarintspa.
Mishat, tsiyanpatis taarintspa.
Watam ashkachus, aranginasha saanaatsi tayutaritatssawa.
9 Apanll yutaritshishpanee tputs kapeetchiya.
Itaru, yuwsha tputs Apanllimunari mang' tatku, an urutamari taachiya.
10 Nimun ayamtaatiya yutaritshishpanee pangcheezich.
Kapungtaa nachungakuch, nda pangachchee. Izuuru pastachiya.
11 Itaru, yuw tputs Apanllee chinakana, an tsapurunasish wipapat, wachinllinuptatam,
wanasirimshinandari taachinlliniya.*
12 Yutaritshishpan tputs Apanllchichee kiyung yachamaam chinakanaya.
Natsaksin, kiyung yachamaam zandkanaya.
13 Itaru, Apanllsha yutaritshishpanee; Waani ashtap, atiya,
watam yuwash zari waritakchu, izuuru wanichuwa.
14 Ashiriya, yutaritshishpan tputs wáchiruree yáyarusin,
Apanllchichee tputs tupantsakanaya.
Timbanllizeetssha itintangayarusin, tsak ashchinlliniya.
Ashkusin, Apanllchichee tputs pachamaam zandchinllinaya.
15 Itaru, Apanllsha waanpatatam wáchirur waanaatstatam pachachiya.
Timbanllzirineetsi izuuru ichipambayaru kasachiya.
16 Apanllchich maacheetsi pakchitaa payuksin, itaru Apanllimunsha kis taakanaya.
Yashingchichsha maacheetsi zapan payuktaa, kis taamaam wanindaja.
17 Apanllsha yutaritshishpanee izuuru kapeetchiya.
Itaru, wanasirimsheetsinaa tputs zurampatari tapachindachiya.
18 Apanll tputsee wanasirimshi ksutkiya.
Taársheetstam tachingkiya.
An tputs Apanllush urutari taachinlliniya.
19 Ashiri yuwash yuwariz maringakchu anush
Apanllchichinaa tputs marizimun nda kiyung kachiychinlliniya.
Watungasheem nda pshatachiya.
20 Yashingchich tputs izuuru kurayaru, muchinlliniya.
Karutaa puza tirookuch, kurataru ashiru kurachiya.
Amb ashkachu, Apanll undarar izuuru pastachiya.
Msas ashiru mzeetaru tsípatara ashchinllinaya.
21 Tputs yashingchich maacheetsi yáyaritaatssin, itaru nda tuwanpukanaya.
Itaru, Apanllchichsha maacheetsi yaksin, aranginasha tuwanpukanaya.
22 Yuwaa Apanll tputsee kis napku, anoo tputs watsapun wanasir ksutkiya.
Itaru, yuwaatssha nda kis napku, anoo watstamari kapeetchiya. Nda istachiya.
23 Ashiri tputs Apanllee chinaku, Apanllee kuk payuku, anoo Apanll machkiya.
Wanungish wanasirimshish machkiya.
24 Yashing xarashshee wayaktaa, nda izuuru pantsakiya.
Watam Apanllsha uwpat putayaru, tuxiyzakuwa.
25 Nuw kanungasimasi taaranguri, itaru natsha wachinayanllina.
Apanllee tiptsir uru yasakuri,
Apanllsha waanaatsi tiptsir nda minamtiyam kasarangiya.
Tiptsireemsha pishtats ndunimuna; tputsish pangaa nda mashtaranaya.
Wipaamtamsha katungats nduntam pishtarangiya.
26 Ashiriya, tputs Apanllee chinaksin, nayanimpatari taaksin,
tputseem mangutari maachiritaa istakiya.
Ashirucha, wipshtisin ashiritam tputseem mangutaritam istakitamanaya.
27 Ashiri yutaritshishee mapiyngtsa.
Saanaatsi wanasir ksutangtsa.
Ashkus, waanasirimshee pangatssa.
Yap tsap taakamchis anush uru kis taatssa.
28 Apanll tputsee tsiyatssee yaramapani chinakiya.
Waanaatsee tiptsir nda ayamtaati kasachiya.
Itaru, yutaritshishpanee izureeru waneeyaru, kasachiya.
Nlluranur izuuru pastachiya.
29 Itaru, Apanllinaa tiptsir urutamari tsapurunasush kis taachinllinaya.
30 Ashiri tputs wanasirimish uru mangpatari wanasiri tputsee tsiyatkanaya.
Tsiyatssee wanasirimsheetsimari yarkanaya.
31 Apanllee kuk izuuru chinaksin, nda pantsakanaya. Uru tachitkanaya.
32 Tputs yutaritshishpan Apanllee tiptsir natsaku, pachapi, átu pachamaam tsangakiya.
33 Itaru, Apanllsha tiptsiree nda kasakiya.
Tputs kurakap tputsee wanasirimshee tupantsamaam tsiyatkitaateesinaya,
Apanll waana tapachindachiya. Kurak tputsireetsi tayutarittapa, átu ashkiya.
34 Ashiri siysa Apanllee chinangtsa. Kukoo tuminungtsa.
Ashkachus, tputssha siyamun mang' tatchinlliniya,
Ashiri Apanll siyaamanaa tsapuneemis ksutamaam panachiya.
Itaru, yutaritshishpani waneekchu, anoo siysa kchiptartis pangatssa.
35 Nuw tputsee yutaritshishpanee parangina.
Nuw kizpurtana. Nuwamari kasirina, tárangiya.
Yasin tamatarpari ashiru natumasamaam pzeena, pzeena sheeru, támungayaru,
wanasir wayanaptaru ashiru taarangiya.
36 Amb ashirangtaa, itaru musásiri izuuru tsiparangu,
nuwsha nachungaranguri, nda ayamtiyam parangina.
37 Mazinangtsa. Tputs wanasirimish Apanllee kuk payuksin,
urutari Apanllish pang' mang' ksaw wanasir taachinlliniya.
38 Itaru, Apanllsha yutaritshishpaneetssha tputs ashpaatsiri tpachingachiya.
Ayamtaati tputsee mantsirimshee pangcheezich, ndambaree.
Ichingaru Apanll wanichiya.
Izuuru kachingeeru kasachiya.
39 Yuwash yutarit tushiychu anush Apanll waanaatstanaa tiptsir tapachindachiya.
Apanll watacha tapachindampani.
40 Apanll waana tiptsiree tapachindakiya.
Yutaritshishpan tuxarakchu, anoo suwamaam istakiya.
Waana wizpurpa ksutku istakiya.
Watam iy Apanllimun mangini tatkiniwa.
* 37:2 Sandeeku 1.10-11; 1 Pitoru 1.24 tsiyatsis nipta tatsamooru taaritamta. * 37:11 Matiwa 5.5 tsiyatsis nipta tatsamooru taaritamta.