47
Apanllimari kurak kasiru taakchu, tsapurunasshuch ztaru kis shambatkusin taachinllina, anoo kamankiya
Tputs Koréchich nlluranuri yandamarini.
1 Apanllee shambatkuni ichingaruni zamangayani.
Mangis ksaptari shambatkus zamangakus, Jai, jai, tángtsa.
2 Watam Apanll kizpureeru waamari kasiru tpuxtakiya.
Ichingaroom tsapurunas Apanllimari kurak taakiya.
3 Apanll Kanaanshuchee tputs tpachingarangu
watsapunee iyaamshat panarangiya.
Tputseetstam m'chachureemani wayarangitamta.
4 Apanll iyaa kapung chinarangu, iyaam waana tsapoo ipuseeru panarangiya.
Anush na iyshat Akoparinchichini kis taakaniya.
5 Na Apanll ichingaru kurakaam wayarangu, na mapiyshat uxinashimun kuxinkiya.
Ashiriya na iyshat mangini kis shambatkuni tamburtakuni, tirucheeni.
6 Apanllee shambatkuni yaseeyani.
Kurakareetsini ungirtakuni yaseeyani.
7 Apanlleem yaseesshish yandayaruni yaseeyani.
Watam wamari tsapurunasshucheetsini kasiru kurak taakuwa.
Mangiptis yaseengints.
8 Apanll uxinashimand kuxinaru tputseetsini ztaru ksutariya.
Ichingaroo tsapurunasee napkiya.
9 Tsapurunasshuch kurak Apanllpat tiptsir,
Apramarinchichpa, washunand shaniyeersin,* Apanllee ungirtakanaya.
Watam Apanllimari tsapurunasshuchee kurak kasiru taakuwa.
Ashiriya, ichingaruni Apanllimunari shambateeni.
* 47:9 Matiwa 8.11 tsiyatsis nipta tatsamooru taaritamta.